গত কয়েকদিন থেকে চড়া রোদে অতিষ্ঠ হয়েছিল শহরের জনজীবন। সোমবার সকালে দশটায় টাউন স্টেশন লাগোয়া দু’নম্বর গুমটি এলাকার রাস্তায় হাঁটতে গোড়ালি ডুবেছে বাসিন্দাদের। সকাল ৯টা পর্যন্ত কদমতলার রাস্তা দিয়ে জল বয়েছে তোড়ে। অশোকনগর, জয়ন্তীপাড়া, রায়কতপাড়া এবং পাণ্ডাপাড়ার গলিতে জল দাঁড়িয়ে পড়ে। অশোকনগরের বাসিন্দা বিদ্যুত চক্রবর্তীর কথায়, “রাস্তায় তো প্রায় হাঁটু জল, সাইলকেলও চালানো যায়নি।” পুরকর্মীদের থেকে বিশেষ দল গঠন করা হয়েছে। পুরসভার চেয়ারম্যান মোহন বসু বলেন, “জেলা প্রশাসনের সঙ্গে যোগাযোগ রেখে কাজ চলছে। অতিবৃষ্টির সর্তকতা রয়েছে। নিকাশি নালা দিয়ে যথাযথভাবে জল বের হচ্ছে কি না তা নজর রাখছেন পুরকর্মীরা।”